અમદાવાદ:ભારતીય રૂપિયામાં ઘટાડો અટકતો નથી. ગુરુવારે યુએસ ડોલર સામે સ્થાનિક ચલણ 72ની સપાટીની નીચે ઊતરી ગયું હતું. ચાલુ નાણાકીય વર્ષ 2018-’19માં મહત્ત્વનાં એશિયન ચલણોમાં ભારતીય રૂપિયો સૌથી વધુ ઘટાડો દર્શાવી રહ્યો છે. એપ્રિલ મહિનાથી અત્યાર સુધીમાં તેણે 10.45 ટકાનો ઘટાડો નોંધાવ્યો છે અને સ્થાનિક ચલણમાં પાંચ મહિનામાં જોવા મળેલો કદાચ આ સૌથી તીવ્ર ઘસારો છે. અન્ય એક પણ એશિયન ચલણ સમાન ગાળામાં દ્વિઅંકી ઘટાડો નથી દર્શાવી રહ્યાં. અગાઉ રૂપિયામાં કેલેન્ડર 2013માં નોંધપાત્ર ઘટાડો જોવા મળ્યો હતો. ગુરુવારે રૂપિયો 71.9875ના તળિયે બંધ રહ્યો હતો.